  ИА «Удмуртия» Туала удмурт модаез возьматӥзы Венгриысь Искасентдьёрдь гуртын - 2016-тӥ арын финн-угор дуннелэн лулчеберетъя шоркараз - удмурт лулчеберетъя нуналъёс ортчизы, ивортӥз «Удмуртия» агентстволы фестивале одӥгез пыриськись Лариса Дмитриева. «Фестиваль ортчиз 7–8 куартолэзе, сое радъяз удмурт азьветлӥсь Дарали Лели. Со Россилэн ыстэм муртэз сямен ӝыны ар Венгриын улэ ни. Возьматӥзы йӧскалык шӧмъем дӥськут лэсьтӥсь дизайнеръёслэсь коллекциоссэс: Эграысь Надежда Касаткиналэсь, Кезысь Евгения Лекомцевалэсь но Ижкарысь Полина Кубисталэсь. Озьы ик фестивале вуиз Миклош Деметерлэн удмурт-мадьяр семьяез, соос ыжгонлэсь шудонъёс но удмурт калык инструментъёсты лэсьтыны дышетӥзы», — вераз Лариса. Удмурт лулчеберетъя фестивале пыриськизы Быгы гуртысь куноос, 2014-тӥ арын со финн-угор дуннелэн нырысетӥез лулчеберетъя шоркарез луиз. Удмуртъёс мадьяръёсты йӧскалык эктонъёсын но шудонъёсын тодматӥзы, кыстыбеен но перепечен утялтӥзы. тодмо, Удмуртиысь делегаци 18-тӥ даурысь замокын улӥз шуыса. Лариса Димтриевалэн верамезъя, Венгриын финн-угор ӵыжы-выжыоссы сярысь туж ӧжыт тодо, нош ортчем фестиваль удмуртъёслы вашкала но туала лулчеберетсэс возьматыны луонлык сётӥз. Тодэ вайытом, финн-угор дуннелэн лулчеберетъя шоркарез инлык сётӥське арлы быдэ 2014-тӥ арысен. Нырсетӥ араз со нимез басьтӥз Удмуртиысь Шаркан ёросысь Быгы гурт, 2015-тӥ арын — Эстониысь Обиница гурт, 2016-тӥ арын — Венгриысь Искасентдьёрдь. Тегъёс: Туризм Шаркан Удмуртия Венгрия мода йӧскалыклулчеберет  